שאלה: מחיקת תמונות לא צנועות: בסייעתא דשמיא לכבוד הרב! ב"ה אני בעלת תשובה בת 17. לאחרונה השם עזר לי והצלחתי למחוק תמונות לא צנועות שלי בפייסבוק של אחרים או במחשב שלהם. לצערי הרב יש לי בת דודה, ובפייסבוק שלה יש לי מהחתונה שלה תמונה אחת עם אמי, ועוד כ20 תמונות בהם אני ברקע (אני לא עיקר התמונה) אך לבושה בפריצות (שמלה חשופה). ניסיתי כל דרך אפשרית כדי למחוק את התמונות האלו ספציפית. הדרך היחידה בה אוכל למחוק את התמונות האלו מבלי שבת דודתי תשמור אותן במקום אחר היא לגרום לכך שהפייסבוק שלה כולו ייסגר (מבלי שהיא תדע שאני גרמתי לכך כמובן)- אך זה אומר שכל התמונות שם ימחקו, גם מהחתונה שלה ותמונות אחרות. באמת ניסיתי הכל, ואם אני אנסה שוב היא אולי תמחק (גם אז לא את הכל) וגם מה שהיא תמחק היא תשמור במקום אחר (היא אמרה) ואז בטוח לא יהיה דרך למחוק את התמונות האלו. האם זה ר לגרום לכך שהפייסבוק שלה ייסגר ואיתו ילכו גם כל התמונות שלה (גם מה שאני לא שם) שחלקן מחתונתה ומאירועים אחרים? וסביר להניח שאין לה אותן במקום אחר. ובנוסף היא בת דודה שלי והיא תחשוד בי וזה יכול לגרום לסכסוך במשפחה. יש לציין שבאמת ניסיתי בהמון דרכים והשקעתי זמן ומאמץ ובאמת השתדלתי. ובמידה וזה ר המעשה שאני רוצה לעשות, אוכל לשקר ולהגיד לה שזאת לא הייתי אני שסגרתי את הפייסבוק שלה?
תשובה: ב"ה לך. קראתי את מכתבך וחשבתי עליו המון. אני מאוד מבין אותך, ואת הקושי שאת מרגישה. זה מאוד לא נעים ולא קל, כשאדם יודע שתמונות לא צנועות שלו מתפרסמות. פעמים שיש שלבים שהאדם לא מודע למה שיהיה לאחר מיכן, ולאחר זמן, לאחר תהליך שהאדם עובר, הדברים מקבלים משמעות אחרת, ואז מצטערים מאוד על מה שהיה. חשוב מאוד לדעת, שהצער שאת מרגישה על הדברים שהיו יש בו דבר חשוב מאוד וגדול מאוד. חכמנו זכרונם לברכה לימדו אותנו שהצער שיש לאדם מהחטא שהוא עבר, יש לו תפקיד של כפרה, שהוא מנקה את האדם ומכפר עליו על מה שהיה בעבר. לכן חשוב מאוד שהאדם ילמד, אף שהדבר לא כל כך קל, להסתכל על הדברים בצד החיובי שבהם, וללמוד להעריך את הקושי, את הדברים הפחות נעימים וקלים, ולדעת שהדבר לטובתו, גם הקשיים לטובתו, וגם הדברים שלא תמיד מסתדרים בקלות. היי חזקה והמשיכי בדרך שלך, המשיכי בעוז ובאמונה, ובעזרת ה' מכל הקלקולים יצא מתוק, ותזכי לקדש את ה' ולחיים טובים וארוכים של שמחה ושל אמונה גדולה. אחד מהיסודות החשובים ביותר בתהליך של התקדמות רוחנית זה לדעת שאסור לנו בתהליך שלנו לפגוע באחרים. גם אם לפעמים נראה שהדרך שעוברת דרך הפגיעה באחרים קלה יותר ומהירה יותר, אסור לנו ללכת בה. אסור לנו לפגוע באחרים, ובודאי להזיק להם. הואיל ומחיקת התמונות תגרום לבת דודה שלך לנזק, אסור לך להזיק לה בכך. אך מעבר לפן ההלכתי של הדבר, חשוב מאוד לדעת שהדרך של העליה הרוחנית צריכה להיות מתוך קידוש ה' ולא מתוך חילול ה'. כאשר בדרך ההתעלות פוגעים באחרים, הדבר מראה שההתקדמות איננה טובה, וצריך לתקן את ההתקדמות הזו. מסופר על אחד מגדולי החוזרים בתשובה בדורות האחרונים, שבתהליך החזרה בתשובה שלו "זכה" שאשתו תתנגד מאוד לכל התהליך שלו. הוא פנה לרב לשאול, מדוע אשתו כל כך מתנגדת? ומה הוא יכול לעשות כדי לשפר את המצב? הרב ענה לו, שהואיל ותהליך החזרה בתשובה אמור להפוך אותו להיות יותר טוב, ושממילא אשתו צריכה להיות שמחה מהתיקונים שהוא יעשה בתוכו, ממילא אם היא מתנגדת זה מראה שתהליך החזרה בתשובה שלו לא מספיק טוב, ושיש משהו לא ר בכל התהליך שלו. הוא חשב היטב, ואכן תיקן את הבעיה שהייתה, ואכן לא רק שאשתו הפסיקה להתנגד, אלא שיתר מכך היא בעצמה חזרה בתשובה בעקבותיו. פגיעה באחר היא חילול ה', והיא הפך הדרך של ההתקדמות הרוחנית. אז מה כן לעשות? א. דברי איתה על כך. ספרי לה כמה הדבר קשה לך וכואב לך. בקשי ממנה להוריד את התמונות, וגם אם היא תשאיר אצלה את התמונות, בסופו של דבר אף אחד לא ממש יראה אתן, שהרי מי כבר מסתכל על תמונות חתונה לאחר שנים? ב. התפללי שה' יעזור ושדרכך תצליח גם בכך. ותשועת ה' משמים כהרף עין בעזרת ה'. ג. חזקי את הקשר עם בת הדודה, והראי לה את הדרך שלך, את הדברים הטובים שבצניעות, ועל ידי כך היא תתקרב. כמובן לא מתוך כפיה, אלא מתוך שיתוף ומתוך אהבה אמיתית. חיזוק הקשר יחזק אותה בעזרת ה'. היי חזקה, ובעזרת ה' תזכי להמון הצלחה. הרב יצחק גרינבלט.